钦定古今图书集成/方舆汇编/边裔典/第067卷 > 梁
## 钦定古今图书集成/方舆汇编/边裔典/第067卷 > 梁

### 武帝中大同元年渴盘陀国遣使献方物

按《梁书·武帝本纪》云云。按《渴盘陀传》：“渴盘陀，于阗
西小国也。西邻滑国，南接罽宾国，北连沙勒国。所治
在山谷中，城周回十馀里，国有十二城。风俗与于阗
相类。衣吉贝布，著长身小袖袍、小口裤。地宜小麦，资
以为粮。多牛马骆驼羊等，出好毡、金玉。”王姓葛沙氏，
中大同元年，遣使献方物。

按杜氏《通典》，“渴盘陀，后魏时通焉。亦名汉陀国，亦名
渴罗陀国，理葱岭中，在朱俱波国。西至护密国，其南
至悬度山，无定界。北至疏勒国界，西北至判汗国。其
王本疏勒人，累代相承，以居此国，有户二千馀。悬度
山在国西南四百里。悬度者，石山也。谿谷不通，以绳
索相引而度，其间四百里中，往往有栈道，因以为名。”
今按：悬度、葱岭，迤逦相属，邮置所绝，道阻且长，故行
人由之，莫能分别。然法显、宋云所经即悬度山也。又
有头痛山，在国西南，向罽宾，历大头痛、小头痛之山，
赤土身热之坂。其葱岭俗号极凝山。今按葱岭周环
其国，衣服、人貌、语音与于阗相似，其间多有异者。书
与波罗门同。国中咸事佛人，山居劲健，杂人多而胡，
少有音乐。兵器有甲槊弓刀。国法，“杀人劫贼者死，馀
征罚其税，杂输之。”服饰、婚姻同疏勒王坐金床，死者
殡埋七日为孝。《太武帝》太延三年来贡献，于后不绝。